Imtella' Novembru 4, 2021 Rapport: Antonia Micallef Tibda ġimgħa dedikata lill-ktieb u l-qari. Il-Festival Nazzjonali tal-Ktieb li qed isir taħt it-tinda f'Ta' Qali jinkludi programm b'aktar minn 70 attività għat-tfal, familji, professjonisti fil-pubblikazzjoni u l-pubbliku. Fost il-mistednin internazzjonali: Irvine Welsh, li fl-1993 seraq ix-xena letterarja meta ppubblika r-rumanz Trainspotting, li mbagħad ġie addattat għal film. Il-pubbliku għandu ċ-ċans li jiltaqa' ma' professjonisti oħra mid-dinja tal-pubblikazzjoni waqt il-festival. Iċ-Chairman tal-Kunsill Nazzjonali tal-Ktieb Mark Camilleri qal li jekk hemm faxxa li teħtieġ aktar xogħlijiet immirati għaliha hija dik tal-adolexxenti. "Fil-premju Terramaxka kellna l-kategorija tal-adoloxxenti ma ppremjajnihiex għax ma kellniex sottomissjonijiet. Dik hija xi ħaġa li l-awturi jistgħu jisfruttaw aktar. L-adoloxxenti huwa żmien partikolari li trid tirbaħhom aktar biex jaqraw u naħseb li huwa aktar importanti li flok l-awturi jaraw li jmorru lejn ġeneri li għandna ħafna minnhom, ifittxu nixxiegħat fejn m'għandniex daqshekk produzzjonijiet ta' kotba." Il-festival nazzjonali tal-ktieb hi okkażjoni fejn jitnedew pubblikazzjonijiet ġodda fosthom minn Teatru Malta li varat żewġ serje ta' kotba ta' drammi li ħadmet Teatru Malta fl-aħħar snin. Il-koordinatur tal-Programm Artistiku ta' Teatru Malta, Mireille Estelle Camilleri, spjegat li serje minnhom hija ta' xogħlijiet kontemporanji bil-Malti u s-serje l-oħra mill-proġett klassiċi li huma traduzzjonijiet ta' xogħlijiet klassiċi. "Ippubblikajna 3 minn kull serje. Għandna l-Interrogazzjoni, Sette u Raymond Fight Beck mis-serje tal-Programm Kitba Ġdida u mill-proġett klassiċi għandna x-xogħlijiet ta' Ionesco, ta' Pinter u ta' Franca Rame u Dario Fo." Il-Festival Nazzjonali tal-Ktieb jibqa' għaddej sal-Ħadd.